**ระเบียบคณะกรรมการสิทธิมนุษยชนแห่งชาติ**

ว่าด้วยเครื่องแบบและการแต่งเครื่องแบบของกรรมการสิทธิมนุษยชนแห่งชาติ

พ.ศ. ๒๕๖๑

โดยที่เป็นการสมควรกำหนดให้มีระเบียบคณะกรรมการสิทธิมนุษยชนแห่งชาติว่าด้วยเครื่องแบบและการแต่งเครื่องแบบของกรรมการสิทธิมนุษยชนแห่งชาติ

อาศัยอำนาจตามความในมาตรา ๔๙ (๗) แห่งพระราชบัญญัติประกอบรัฐธรรมนูญ  
ว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติ  
จึงออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยเครื่องแบบและการแต่งเครื่องแบบของกรรมการสิทธิมนุษยชนแห่งชาติ พ.ศ. ๒๕๖๑”

ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในระเบียบนี้

“คณะกรรมการ” หมายความว่า คณะกรรมการสิทธิมนุษยชนแห่งชาติ

“กรรมการ” หมายความว่า กรรมการสิทธิมนุษยชนแห่งชาติ และให้หมายความรวมถึงประธานกรรมการสิทธิมนุษยชนแห่งชาติด้วย

“อดีตกรรมการ” หมายความว่า บุคคลซึ่งเคยเป็นประธานกรรมการสิทธิมนุษยชนแห่งชาติหรือกรรมการสิทธิมนุษยชนแห่งชาติมาแล้ว แต่พ้นจากตำแหน่งประธานกรรมการสิทธิมนุษยชนแห่งชาติหรือกรรมการสิทธิมนุษยชนแห่งชาติไปตามกฎหมาย

“สำนักงาน” หมายความว่า สำนักงานคณะกรรมการสิทธิมนุษยชนแห่งชาติ

ข้อ ๔ เครื่องแบบกรรมการ ให้มี ๒ ชนิด คือ

(๑) เครื่องแบบปฏิบัติราชการ มี ๒ ประเภท

(ก) เครื่องแบบสีกากีคอพับ

(ข) เครื่องแบบสีกากีคอแบะ

(๒) เครื่องแบบพิธีการ มี ๕ ประเภท

(ก) เครื่องแบบปกติขาว

(ข) เครื่องแบบปกติกากีคอตั้ง

(ค) เครื่องแบบครึ่งยศ

(ง) เครื่องแบบเต็มยศ

(จ) เครื่องแบบสโมสร

ให้นำกฎสำนักนายกรัฐมนตรีออกตามความในพระราชบัญญัติเครื่องแบบข้าราชการฝ่ายพลเรือนพุทธศักราช ๒๔๗๘ ในส่วนที่กำหนดสำหรับข้าราชการพลเรือนสามัญ มาใช้บังคับกับการแต่งเครื่องแบบของกรรมการโดยอนุโลม สำหรับอินทรธนูและเครื่องหมายแสดงสังกัด ให้เป็นไปตามแบบแนบท้ายระเบียบนี้

ข้อ ๕ ให้ใช้อินทรธนูสำหรับการแต่งเครื่องแบบของกรรมการ ดังนี้

(๑) เครื่องแบบปฏิบัติราชการตามข้อ ๔ (๑) ให้ใช้อินทรธนูอ่อน กว้าง ๕ เซนติเมตร ยาว ๑๑  
เซนติเมตร สำหรับกรรมการชาย และกว้าง ๔.๕ เซนติเมตร ยาว ๑๐.๕ เซนติเมตร สำหรับกรรมการหญิง  
มีแถบสีเหลืองหรือสีทองกว้าง ๓ เซนติเมตร ติดทางต้นอินทรธนู ๑ แถบ และแถบกว้าง ๑ เซนติเมตร  
ติดเรียงต่อไปอีก ๒ แถบ มีเครื่องหมายแสดงสังกัดขนาดความสูง ๔.๕ เซนติเมตร สำหรับกรรมการชาย  
และขนาดความสูง ๔ เซนติเมตร สำหรับกรรมการหญิง ทำด้วยโลหะสีทอง ติดทับบนแถบ แถบบนขมวดเป็นวงกลมขนาดเส้นผ่าศูนย์กลางวงใน ๑ เซนติเมตร ตามแบบแนบท้ายระเบียบนี้

(๒) เครื่องแบบพิธีการตามข้อ ๔ (๒) ให้ใช้อินทรธนูแข็ง กว้าง ๕ เซนติเมตร ยาว ๑๓  
เซนติเมตร สำหรับกรรมการชาย และกว้าง ๔.๕ เซนติเมตร ยาว ๑๒.๕ เซนติเมตร สำหรับกรรมการหญิง  
พื้นสักหลาดหรือกำมะหยี่สีดำ ปักดิ้นทองลายรักร้อยรูปทรงดอกบัว ติดทับเสื้อเหนือบ่าทั้งสองข้าง  
จากไหล่ไปคอ ติดดุมสีทองตราครุฑพ่าห์ขนาดเล็ก มีเครื่องหมายแสดงสังกัดขนาดความสูง ๔.๕ เซนติเมตร สำหรับกรรมการชาย และขนาดความสูง ๔ เซนติเมตร สำหรับกรรมการหญิง ทำด้วยโลหะสีทอง ติดทับอยู่บนอินทรธนูค่อนมาทางด้านไหล่ ตามแบบแนบท้ายระเบียบนี้

ข้อ ๖ ให้มีเครื่องหมายแสดงสังกัดเป็นรูปทรงหยดน้ำ ภายในเป็นรูปคนล้อมเป็นวงกลมและรูปมือ มีอุณาโลมและรัศมีอยู่ด้านบน ทำด้วยโลหะโปร่งสีทองไม่มีขอบ ขนาดความสูง ๓ เซนติเมตร   
ติดที่คอเสื้อตอนหน้าทั้งสองข้างของเครื่องแบบ ตามแบบแนบท้ายระเบียบนี้

สำหรับกรรมการหญิง ให้ติดเครื่องหมายแสดงสังกัดที่คอแบะของเสื้อตอนบนทั้งสองข้าง เหนือแนวเครื่องราชอิสริยาภรณ์

ข้อ ๗ ให้กรรมการและอดีตกรรมการประดับเครื่องราชอิสริยาภรณ์ได้ตามระเบียบของ  
ทางราชการ

ข้อ ๘ ให้กรรมการและอดีตกรรมการประดับเหรียญเชิดชูเกียรติ เครื่องหมายแสดงความสามารถ เครื่องหมายกิตติมศักดิ์ เข็มแสดงวิทยฐานะ เครื่องหมายหรือเข็มอื่นใดตามระเบียบของทางราชการหรือระเบียบของส่วนราชการนั้น ๆ ได้ตามสมควร

ข้อ ๙ การแต่งเครื่องแบบตามที่กำหนดไว้ในระเบียบนี้ ให้แต่งตามหมายของสำนักพระราชวัง หรือระเบียบ หรือตามที่คณะกรรมการกำหนด ในโอกาสอันควร

ข้อ ๑๐ อดีตกรรมการให้มีสิทธิแต่งเครื่องแบบพิธีการตามข้อ ๔ (๒) ได้เช่นเดียวกับกรรมการ   
เว้นแต่ให้ติดเครื่องหมายอักษร นก ทำด้วยโลหะโปร่งสีทอง สูง ๒.๕ เซนติเมตร ที่อกเสื้อเหนือกระเป๋าบนด้านขวา

สำหรับอดีตกรรมการหญิงให้ประดับที่หน้าอกเสื้อเบื้องขวา

ข้อ ๑๑ อดีตกรรมการผู้มีลักษณะดังต่อไปนี้ ไม่มีสิทธิแต่งเครื่องแบบ

(๑) เป็นบุคคลไร้ความสามารถหรือบุคคลเสมือนไร้ความสามารถ

(๒) เป็นบุคคลล้มละลายซึ่งศาลยังไม่สั่งให้พ้นจากคดี

(๓) ได้รับโทษจำคุกโดยคำพิพากษาถึงที่สุด หรือคำสั่งที่ชอบด้วยกฎหมายให้จำคุก เว้นแต่  
ในความผิดอันได้กระทำโดยประมาทหรือความผิดลหุโทษ

(๔) ประพฤติตนในทางที่อาจเป็นการเสื่อมเสียเกียรติของกรรมการ และประธานกรรมการ  
สิทธิมนุษยชนแห่งชาติสั่งให้ผู้นั้นงดแต่งเครื่องแบบสำหรับอดีตกรรมการ ในระยะเวลาที่กำหนด  
หรือตลอดไป

ข้อ ๑๒ กรรมการที่ปฏิบัติหน้าที่อยู่ก่อนวันที่ระเบียบนี้ใช้บังคับจะแต่งเครื่องแบบ  
ตามประกาศคณะกรรมการสิทธิมนุษยชนแห่งชาติ เรื่อง เครื่องแบบกรรมการสิทธิมนุษยชนแห่งชาติ พ.ศ. ๒๕๔๗ หรือตามระเบียบนี้ก็ได้

ข้อ ๑๓ ให้ประธานกรรมการสิทธิมนุษยชนแห่งชาติเป็นผู้รักษาการตามระเบียบนี้

ในกรณีที่มีปัญหาเกี่ยวกับการปฏิบัติตามระเบียบนี้ ให้คณะกรรมการเป็นผู้วินิจฉัยชี้ขาด

ประกาศ ณ วันที่ ๑๑ กันยายน พ.ศ. ๒๕๖๑

วัส ติงสมิตร

ประธานกรรมการสิทธิมนุษยชนแห่งชาติ

**อินทรธนูแข็งของเครื่องแบบพิธีการสำหรับกรรมการสิทธิมนุษยชนแห่งชาติ**

**\_\_\_\_\_\_\_\_\_\_\_\_\_\_\_**

**ลายรักร้อย**

ออกแบบโดย นายสุเมธ พุฒพวง

สำนักช่างสิบหมู่ กรมศิลปากร กระทรวงวัฒนธรรม

 แนวคิดการออกแบบ เป็นการปรับแบบลวดลายอินทรธนูเครื่องแบบ  
 พิธีการของกรรมการสิทธิมนุษยชนแห่งชาติเดิม

**ความหมาย ลายรักร้อยรูปทรงดอกบัว** จำนวน 3 ดอก หมายถึง ความรัก ความสามัคคี และการพัฒนาองค์กรไปสู่ความเจริญรุ่งเรือง ซึ่งดอกบัว เป็นตราสัญลักษณ์ของสำนักงานคณะกรรมการ  
สิทธิมนุษยชนแห่งชาติ ตามประกาศสำนักนายกรัฐมนตรี เรื่อง กำหนดภาพเครื่องหมายราชการตามพระราชบัญญัติเครื่องหมายราชการ พุทธศักราช 2482 (ฉบับที่ 198) หมายถึง ความมีคุณธรรม ความเอื้ออาทรระหว่างเพื่อนมนุษย์ อันเป็นจริยวัตรอันดีงามของคนไทย

**อินทรธนูแข็งของเครื่องแบบพิธีการสำหรับกรรมการสิทธิมนุษยชนแห่งชาติ**

**ประจำบ่าซ้าย และบ่าขวา**

**๕ ซม.**



**๑๓ ซม.**



**ตราครุฑพ่าห์ทำด้วยโลหะสีทอง**

**ขนาดเส้นผ่าศูนย์กลาง ๑.๕ ซม.**

**แบบเครื่องหมายสำหรับติดทับบนอินทรธนู**

**ทำด้วยโลหะสีทอง**



**พื้นสักหลาดหรือ**

**กำมะหยี่สีดำ**

**ลายปักดิ้นสีทองนูน**

**๔.๕ ซม.**

**หญิง**



**๑๒.๕ ซม.**

**ชาย**

**อินทรธนูอ่อนของเครื่องแบบปฏิบัติราชการ**

**สำหรับกรรมการสิทธิมนุษยชนแห่งชาติ**





**๑ ซม.**



**๕ ซม.**

**หญิง**

**ชาย**

**๑๑ ซม.**

**๑ ซม.**

**๑๐.๕ ซม.**

**๑ ซม.**

**๓ ซม.**

**๕.๕ ซม.**

**แบบเครื่องหมายสำหรับติดทับบนอินทรธนู**

**ทำด้วยโลหะสีทอง**

**เครื่องหมายแสดงสังกัดคณะกรรมการสิทธิมนุษยชนแห่งชาติ**



เครื่องหมายแสดงสังกัด

ทำด้วยโลหะโปร่งสีทองไม่มีขอบ

ขนาดความสูง 3 เซนติเมตร

1. ราชกิจจานุเบกษา เล่ม ๑๓๕/ตอนที่ ๗๖ ก/หน้า ๒๕/๒๖ กันยายน ๒๕๖๑ [↑](#footnote-ref-1)